Raphael Warnock

Raphael Warnock (født 23. juli 1969 i Savannah i Georgia) er en amerikansk teolog med doktorgrad, baptistpredikant og politiker (D), som er senator for Georgia fra 2021.

Han hadde ikke tidligere hatt noe verv da han ble valgt til senator for Georgia i januar 2021. Han vant med 50,8 % av stemmene over sittende senator Kelly Loeffler ved valget i januar 2021 som var andre valgomgang etter at ingen av kandidatene fikk 50 % i første valgomgang i november 2020.

Warnock er den første svarte valgt fra Georgia til USAs senat. Før Warnock har senatet hatt 10 svarte medlemmer siden rekonstruksjonstiden (1863-1877, etter borgerkrigen), hvorav to fra sørstatene, den første var Tim Scott i 2013. 

Han er også den første svarte demokraten valgt fra sørstatene. Demokraten Jon Ossoff vant samtidig valget til det andre ledige setet i senatet for Georgia. Valgresultatet i Georgia var klart samme dag som kongressbygningn i Washington D.C. ble stormet i forbindelse med at Bidens valgseier ble bekreftet. Warnock og Ossoff gir 50/50 fordeling mellom republikanere og demokrater i senatet, ved stemmelikhet vil visepresidenten ha den avgjørende stemmen. Dette vil gjøre det lettere for Joe Biden og Kamala Harris å få gjennom sin politikk. Ved presidentvalget i 2020 vant Biden Georgia med 49,5 % mot Donald Trumps 49,3 %.

Warnock vokste opp i Savannah, Georgia. Warnocks mor var som ung landarbeider som plukket bomull og tobakk. Moren og faren var pastorer i pinsemenigheten. Faren tjenestegjorde som soldat under andre verdenskrig. 

Raphael Warnock har siden 2005 vært baptistpastor i Atlanta, i den kirken der Martin Luther King jr. ble døpt. I 2014 ble han arrestert i forbindelse med demonstrasjon for utvidelse av Medicaid. I 2017 ble han og flere andre pastorer arrestert i forbindelse med demonstrasjon til støtte for Obamacare. Han har også arbeidet for likelønn. Warnock hadde ikke noe politisk verv før han ble valgt til senatet. I 2020 forrettet han i John Lewis' begravelse.

Referanser 

Baptistiske pastorer og predikanter
Senatorer fra Georgia
Personer fra Savannah